Gasmengunin við og frá gosstöðvunum í Geldingadölum er svipuð og í gær. Samkvæmt spálíkani Veðurstofu Íslands eru líkur á gasmengun milli Voga og Hafna.
Salóme Jórunn Bernharðsdóttir náttúruvársérfræðingur á Veðurstofu Íslands segir mengunina liggja yfir norðanverðan Reykjanesskagann í dag, frá Vogum yfir í Hafnir, en dreifist með deginum og fram á kvöld til vesturs og suðvesturs. Næstu nótt verður mengun ríkjandi á óbyggðum hlutum Reykjanestáar.
Þá verður einhver möguleg gasmengun á morgun í kringum Hafnir og Reykjanesbæ.
Sleppur höfuðborgarsvæðið? Það virðist sleppa í bili svo er spurning hvernig framhaldið er á þriðja degi en eins og spáin er núna eru engar líkur á gasmengun á höfuðborgarsvæðinu næstu tvo daga.
Jörð skelfur nokkuð á landssvæðinu umhverfis gosið að sögn Salóme en það er innan skilgreinds hættusvæðis.
Það eru ekki stórir skjálftar en þeir eru að dreifa sér nokkuð jafnt. Í rauninni í norðaustur nær Keili enþeir eru á þó nokkru dýpi allflestir. Kvikugangurinn er enn að láta á sér kræla en við höfum ekki miklar áhyggjur af því að bráð hætta sé á að komi upp svolítið norðar.
Fyrir einni eða tveimur vikum skalf jörð við Lambafell og Raufarhólshelli. Salóme segir þá skjálfta eðlilegan hluta af bakgrunnsvirkni á svæðinu.
Það má búast við skjálftum á þessu svæði og við höfum séð þá áður þarna
Þetta tengist þessu svæði sem er bæði Reykjanesið og Suðurlandið.
Gasmengun frá gosstöðvunum getur lagt yfir Voga og Hafnir í dag. Að sögn náttúruvársérfræðings á Veðurstofu Íslands sleppur höfuðborgarsvæðið við mengun næstu daga. Skjálftavirkni er nokkur á svæðinu en allt innan eðlilegra marka. 